Document ID: 32000R2888

EUROOPA PARLAMENDI JA NÕUKOGU MÄÄRUS (EÜ) nr 2888/2000,
18. detsember 2000,
Šveitsis sõitvatele rasketele kaubaveokitele lubade jaotamise kohta
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 71,
võttes arvesse komisjoni ettepanekut,1
võttes arvesse majandus- ja sotsiaalkomitee arvamust,2
olles nõu pidanud regioonide komiteega,
toimides asutamislepingu artiklis 251 sätestatud korras3
ning arvestades järgmist:
(1) 1. novembril 2000 otsustas Šveitsi Liidunõukogu lubada 1. jaanuarist 2001 oma riigi territooriumil sõita kuni 34tonnistel rasketel kaubaveokitel ja avada samast kuupäevast kvoodid veokitele, mille tegelik täismass on üle 34 tonni, kuid mitte üle 40 tonni, ning tühjadele ja kergetele kaubaveokitele. See otsus võeti vastu seoses massijärgse raskeveokimaksu kehtestamisega Šveitsi teedel.
(2) See otsus on Šveitsi Konföderatsiooni võetud sõltumatu meede, mistõttu seda ei saa käsitleda 21. juunil 1999 alla kirjutatud Euroopa Ühenduse ja Šveitsi Konföderatsiooni vahelise kaupade ja reisijate raudtee- ja maanteeveo kokkuleppe ajutise kohaldamisena. Ühendus seab selle kokkuleppe sõlmimise eelduseks seitsme selsamal kuupäeval Šveitsi Konföderatsiooniga sõlmitud kokkuleppe samaaegse jõustumise.
(3) On vaja püsivalt kehtestada eeskirjad, millega korraldatakse 1. jaanuarist 2001 ühendusele võimaldatud lubade jaotamist ja haldamist.
(4) Rakenduslikel ja korralduslikel põhjustel tuleks komisjonile usaldada lubade jaotamine liikmesriikidele.
(5) Selleks tuleks kehtestada jaotamismeetod. Seejärel peaksid liikmesriigid neile jaotatud load jagama veoettevõtjate vahel erapooletutel alustel.
(6) Lubade parima kasutuse tagamiseks tuleks kõik väljastamata jäänud load tagastada komisjonile ümberjaotamiseks.
(7) Lubade jaotamine peaks põhinema alustel, mille puhul võetakse täielikult arvesse Alpide piirkonna praegusi kaubaveovooge ja veonduse tegelikke vajadusi.
(8) Võib osutuda vajalikuks muuta lubade jaotust tegelike liiklusvoogude põhjal, võttes samas arvesse III lisas kirjeldatud meetodi asjakohaseid osi. Selliste muudatuste tegemisel peaks komisjoni abistama komitee.
(9) Käesoleva määruse rakendamiseks vajalikud meetmed tuleks vastu võtta kooskõlas nõukogu 28. juuni 1999. aasta otsusega 1999/468/EÜ, millega kehtestatakse komisjoni rakendusvolituste kasutamise menetlused4,
ON VASTU VÕTNUD KÄESOLEVA MÄÄRUSE:
Artikkel 1
Käesoleva määrusega kehtestatakse eeskirjad ühendusele Šveitsi antud lubade jaotamiseks seoses sellega, et Šveits lubab 1: jaanuarist 2001 oma riigi territooriumil sõita kuni 34tonnistel rasketel kaubaveokitel ja avab samast kuupäevast kvoodid veokitele, mille tegelik täismass on üle 34 tonni, kuid mitte üle 40 tonni, ning tühjadele ja kergetele kaubaveokitele ja kehtestab Šveitsi teedel massijärgse raskeveokimaksu.
Artikkel 2
Käesolevas määruses kasutatakse järgmisi mõisteid:
1) koormatud veoki luba - kaubaveokitele, mille tegelik täismass on üle 34 tonni, kuid mitte üle 40 tonni, antav luba sõita Šveitsi territooriumil;
2) tühja veoki luba - tühjadele või kergeid koormaid vedavatele kaubaveokitele antav luba sõita Šveitsi territooriumil.
Artikkel 3
1. Komisjon jaotab load lõigete 2-4 kohaselt.
2. Koormatud veokite load jaotatakse I lisa kohaselt.
3. Tühjade veokite load jaotatakse II lisa kohaselt.
4. Igaks aastaks jaotatakse load enne eelneva aasta 15. augustit.
Artikkel 4
Liikmesriigid jaotavad load nende territooriumil asuvate ettevõtjate vahel erapooletutel alustel ja kedagi diskrimineerimata.
Artikkel 5
Enne iga aasta 15. septembrit tagastavad liikmesriigid komisjonile load, mida ei ole ettevõtjatele jaotatud.
Artiklis 7 sätestatud korras jaotab komisjon need load ühe või mitme liikmesriigi vahel nii, et oleks tagatud nende parim kasutus.
Artikkel 6
Kohandusettepaneku tegemisel võtab komisjon aluseks tegelikud liiklusvood 2001. aastal, hoolitsedes samas selle eest, et samal määral võetakse arvesse kahepoolsete vedude ja transiitvedudega seotud kriteeriume. Kui ümberarvutamise tulemusena muutub mõnele liikmesriigile jaotatavate lubade arv I ja II lisas sätestatust märgatavalt erinevaks, võetakse kõik vajalikud I ja II lisa kohandused vastu artiklis 7 sätestatud korras.
Artikkel 7
1. Komisjoni abistab komitee.
2. Kui viidatakse käesolevale artiklile, kohaldatakse otsuse 1999/468/EÜ artikleid 5 ja 7, võttes arvesse selle otsuse artiklis 8 sätestatut.
Otsuse 1999/468/EÜ artikli 5 lõike 6 kohaseks tähtajaks kehtestatakse kolm kuud.
3. Komitee võtab vastu oma töökorra.
Artikkel 8
Käesolev määrus jõustub Euroopa Ühenduste Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 18. detsember 2000

Labels: 8
18